Gapwuz: Sesisungule Uhlelo Lokucebisa Izisebenzi Zemaphulazini
HARARE — Inhlanganiso yezisebenzi zasemapulazini ye Gapwuz isisungule uhlelo lokucebisa izisebenzi ngamalungelo azo ngesikhathi umsebenzi oqakathekileyo wokuhlanyela usuqalisile elizweni.
Unobhala jikelele we Gapwuz umnumzana Gift Muti uthi ilizwe liphakathi kwesikhathi esiqatshwa khona abantu abanengi emapulazini esiyiso njalo isikhathi okutholakala izisebenzi ezinengi sisetshenjiswa ngendlela engaisiyo ziqilibezelwa ngaphansi kwezivumelwano zama contract okumele zizinanzelele:
Uthi ngaphansi komthetho izisebenzi zasemapulazini ezikubanga lama general hands zimele zihole amatshumi ayisikhombisa alamadollar amahlanu-$65 ngenyanga noma inengi lezisebenzi kuleli ziholiswa imali ephansi okungemukelekiyo ngenxa yokuswela ulwazi olweneleyo okubangenisa kuzivumelwano labaqatshi ezicina zibasinda:
Noma nje linhlanganiso isethekelela izisebenzi izicebisa ngamalungelo azo u Muti uthi kuqakathekile ukuthi umuntu wonke ofisa ukungena emisebenzini enje emapulazini lasemasimini aze emahofisini akhe kuqala ezwisise ngamalungelo akhe engakangeni kuzivumelwano ezinje.Uthi ngaphandle kodaba loholo umumo wenhlalakahle yezisebenzi zase mapulazini lokhe usehla:
Inengi lezisebenzi zasemapulazini ngezidinga imisebenzi ngezikhathi zesilimo okwanda khona imisebenzi emasimini siyiso njalo isikhathi okutholakala ukusetshenjiswa kwabantu abanengi kuholo eliphansi kulinganiswa labaqatshwa behola iholo elisemthethweni.